สวัสดีครับ ในบทนี้ผมจะพูดถึงเรื่อง พันธุ์หมาที่เขานิยมเลี้ยงกันนะครับ พันธุ์หมาที่นิยมเลี้ยงก็มีตั้งแต่พันธุ์ที่ตัวเล็ก ๆ อย่างเช่น ชิวาวา พูเดิล เชาเชา ชิสุห์ พวกนี้จะตัวเล็กแล้วก็มีขนเยอะ ชอบเห่า ชอบเสียงดัง แต่มันก็น่ารักแล้วก็ใจดีนะครับ คนที่จะเลี้ยงหมาพันธุ์เล็ก จะต้องเป็นคนที่ใส่ใจมันตลอดเวลา ต้องมีเวลาให้มัน จะต้องเป็นคนที่มีความละเอียดในเรื่องของการดูแล ไม่ว่าจะเป็นเรื่องการทำความสะอาด การอาบน้ำ การตัดขน การเอาเห็บเอาหมัดออกให้มัน แล้วก็จะต้องเป็นคนที่มีความอดทนสูงมาก เพราะว่าหมาพันธุ์นี้ มันจะเป็นหมาที่ชอบเห่า แล้วมันจะทำให้ที่บ้านเราเนี่ยไม่ค่อยสงบเท่าไหร่ ต่อไปก็เป็นหมาที่ตัวโตนะครับ จะเป็นพวก เอ่อ.. โกลเดิล แลบราดอร์ พวกนี้มีนิสัยขี้เล่น ร่าเริง เป็นหมาที่รักเด็ก ถึงแม้มันจะตัวโตเนี่ย แต่มันก็ใจดีนะครับ มันไม่ค่อยเห่าคน ไม่ดุร้าย มันสามารถเข้ากับทุกคนในบ้านได้ แม้แต่คนแปลกหน้า มันก็ยังเข้ากับคนแปลกหน้าได้เลยนะครับ หมาที่ตัวโต คนเลี้ยงจะต้องดูแลความสะอาดมันดี ๆ นะครับ เพราะไม่งั้นตัวมันจะเหม็นมาก ๆ โดยเฉพาะโกลเดิลริทรีเวอร์นะครับ ที่บ้านผมมีอยู่ตัวหนึ่ง มันเป็นหมาที่ขนเยอะ ถ้าเกิดเราไม่ได้อาบน้ำให้มันเนี่ย มันก็จะตัว เม้น..เหม็น คือไปยืนใกล้นี่ก็แบบ โอ้โห กลิ่นโคตรแรงเลยนะครับ หมาที่ตัวใหญ่ เป็นหมาที่ชอบออกกำลังกายนะครับ ดังนั้นคนเลี้ยงจะต้องพามันไปออกกำลังกายบ่อย ๆ มันเป็นหมาที่กินเยอะ ใช้พลังงานเยอะ มันชอบวิ่งเล่น ชอบทำกิจกรรม พอมันเหนื่อยมันก็จะกิน กิน กิน กิน กิน ดังนั้นเราจะต้องมีงบประมาณในการ เอ่อ..ซื้ออาหารให้มันพอสมควรเลยนะครับ ส่วนหมาประเภทที่ดุร้าย ที่คนเลี้ยงนิยมเลี้ยงมันไว้เพื่อเฝ้าบ้าน ก็จะมีนะครับ อย่างเช่น พิตบูลล์ ร็อตไวเลอร์ บางแก้ว พวกนี้จะไม่ตัวโตมากนะครับ แต่ว่ามันจะดุ เป็นหมาที่เอาไว้เฝ้าบ้านโดยเฉพาะเลย เอาไว้ป้องกันโจรผู้ร้ายที่จะเข้ามาบุกบ้าน เวลาที่มันเจอคนแปลกหน้า มันก็จะเห่าทันทีเลย ในเมืองไทยก็มีข่าวบ่อยนะครับ เกี่ยวกับคนที่โดนหมากัดเนี่ย ส่วนใหญ่จะเป็นพันธุ์พิตบูลล์ ที่ชอบกัดคน แม้แต่เจ้านายของตัวเอง มันยังกัดเลยนะครับ หมาพันธุ์นี้ มันจะเป็นหมาที่จะเชื่อฟังเฉพาะคนที่แข็งแกร่งกว่ามัน ก็คือถ้าเกิดมันเห็นว่า เจ้านายของมันเนี่ยแข็งแรง มันก็จะเคารพเชื่อฟังอยู่ แต่ถ้าเกิดวันหนึ่งเจ้านายของมันอ่อนแอ อย่างเช่น ป่วย หรือว่า แก่แล้ว อย่างเงี้ย มันก็จะเข้าไปทำร้ายเจ้านายมันทันทีเลยนะครับ เพราะว่ามันต้องการที่จะปกครอง ให้อยู่เหนือตัวที่อ่อนแอ หรือว่าคนที่อ่อนแอกว่า ดังนั้นถ้าใครอยากจะซื้อหมาพันธุ์ที่ดุร้ายมาเลี้ยงเพื่อเฝ้าบ้าน ผมแนะนำให้ซื้อมัน ตอนที่มันยังเด็ก ๆ อยู่นะครับ เพราะว่ามันจะได้ผูกพันกับเรา พอมันโตขึ้นมันก็จะเคารพรักเจ้านาย แต่ถ้าเกิดว่า เราไปซื้อมาตอนที่มันโตแล้วเนี่ย มันอาจจะไม่เชื่อฟังเรานะครับ คนที่จะเลี้ยงหมาได้เนี่ย จะต้องเป็นคนที่มีเวลาให้กับมัน จะต้องเป็นคนที่ รู้จักดูแลเอาใจใส่สุนัข เป็นคนที่รักสัตว์นะครับ ไม่ใช่ว่า เราซื้อมาเพราะว่ามันน่ารัก มันสวยงาม แล้วถึงเวลาเราก็ไม่เลี้ยงดูมันดี ๆ เลี้ยงทิ้งเลี้ยงขว้าง ปล่อยมันอยู่คนเดียว ปล่อยมันอยู่ตัวเดียว มันก็อาจจะเหงาแล้วก็ เอ่อ.. เบื่อนะครับ เราจะต้องดูละแวกบ้านเราด้วยนะครับ เวลาที่เราเลี้ยงหมาเนี่ย อย่าปล่อยให้มันเห่าไปเรื่อย มันจะทำให้คนรอบ ๆ เราเนี่ย รำคาญได้นะครับ เขาอาจจะโทรไปแจ้งตำรวจ ให้มาจับหมาเราเลย ดังนั้น เราจะต้องมีการควบคุม ไม่ให้มันเห่าแบบพร่ำเพรื่อนะครับ โดยเฉพาะฤดูผสมพันธุ์เนี่ย มันจะร้องแล้วก็หอนตลอดเวลา เพราะมันจะตามหาตัวเมียนะครับ แล้วมันจะเป็นช่วงที่เราจะต้อง เอ่อ.. เก็บมันดี ๆ นะครับ เพราะไม่งั้น มันจะออกไปเพ่นพ่านนอกบ้าน แล้วมันอาจจะไปกัดใส่คนอื่นได้ ยิ่งถ้าเป็นพันธุ์ดุ ๆ เนี้ย มันอาจจะกัด แล้วก็ทำให้คนอื่นเสียชีวิตได้เลยนะครับ แล้วคราวนี้มันก็จะซวยเราละ ทำให้เราต้องไปจ่ายค่าเสียหาย เผลอ ๆ ติดคุกเลยไม่รู้นะครับ สรุปเลยก็คือ ถ้าเกิดว่าเราจะเลี้ยงหมาเนี่ย อย่าเลี้ยงเล่น ๆ เพราะว่ามันน่ารัก เราจะต้องเลี้ยงมันอย่างจริงจัง มีเวลาให้มันจริง ๆ สามารถรับผิดชอบในเรื่องต่าง ๆ ได้